মেজর ধ্যানচাঁদ খেলরত্নের পরদিনই মর্মান্তিক দুর্ঘটনা, দিদা-মামাকে হারালেন মনু ভাকের

ওয়েব ডেক্স: সম্প্রতি মেজর ধ্যানচাঁদ খেলরত্ন পুরস্কার পেয়েছেন ভারতের অলিম্পিক্স পদকজয়ী শুটার মনু ভাকের (Manu Bhaker)। তবে এই খুশির মুহূর্তেই নেমে এলো ভয়াবহ বিপদ। রবিবার হরিয়ানার চরখি দাদরি জেলার মহেন্দ্রগড় বাইপাস সড়কে একটি মর্মান্তিক পথ দুর্ঘটনায় প্রাণ হারান মনুর দিদা ও মামা।

সুরেশ কুমার নামে এক পুলিশ আধিকারিক জানিয়েছেন, স্কুটিতে করে যাচ্ছিলেন মনুর দিদা ও মামা। সেই সময় একটি দ্রুতগামী গাড়ি তাঁদের স্কুটিকে ধাক্কা দেয়। সংঘর্ষের অভিঘাতে ঘটনাস্থলেই মৃত্যু হয় দু’জনের। দুর্ঘটনার পর গাড়ির চালক পালিয়ে যায়। পুলিশ দ্রুত ঘটনাস্থলে পৌঁছে মৃতদেহগুলি উদ্ধার করে ময়নাতদন্তের জন্য পাঠায় এবং ঘটনার তদন্ত শুরু করে।

আরও পড়ুন: রোহিতের পর জাদেজা, রঞ্জিতে ফিরছেন তারকারা

প্রাথমিক তদন্তে জানা গেছে, স্কুটিতে যাওয়ার সময় বিপরীত দিক থেকে আসা দ্রুত গতির একটি গাড়ি তাঁদের ধাক্কা মারে। স্থানীয় পুলিশ জানিয়েছে, অভিযুক্ত চালককে গ্রেফতারের জন্য জোরদার তল্লাশি চলছে।

উল্লেখ্য, মাত্র একদিন আগেই রাষ্ট্রপতি দ্রৌপদী মুর্মুর কাছ থেকে মেজর ধ্যানচাঁদ খেলরত্ন পুরস্কার গ্রহণ করেন মনু ভাকের। তাঁর সঙ্গে পুরস্কার পান বিশ্ব দাবা চ্যাম্পিয়ন ডি গুকেশ, অলিম্পিক ব্রোঞ্জজয়ী হকি দলের অধিনায়ক হরমনপ্রীত সিং এবং প্যারা-অ্যাথলেট প্রবীণ কুমা। তবে খুশির সেই মুহূর্তের পরেই এমন হৃদয়বিদারক ঘটনার শিকার হলেন মনু।

এই ঘটনার পর মনু ভাকের ও তাঁর পরিবারে নেমে এসেছে শোকের ছায়া। পুলিশ দ্রুত ব্যবস্থা নেওয়ার আশ্বাস দিলেও, এমন দুর্ঘটনা মনুকে গভীরভাবে নাড়া দিয়েছে। মর্মান্তিক এই ঘটনায় ক্রীড়া মহলেও নেমে এসেছে শোকের ছায়া।